J. Brocka, poslanec: (2009-03-11):
Dámy a páni, je síce pravda, že živnostníci, ktorí boli zastúpení v tej Rade pre hospodársku krízu, chválili tých, ktorí podporili ich záujem odpojiť vymeriavací základ, z ktorého sa platia poistné odvody z minimálnej mzdy a urobiť to nejako inak, len oni nepostrehli, že tak ako to vláda urobila, tak to v podstate pre nich znamená odvody zvyšovať. Totiž, ak priemerná hrubá mzda na Slovensku vlani, teda myslím v roku 2007, stúpla o 8,1 %, tak 44,2 % z uvedenej sumy bude 9 627 korún, ale minimálna mzda je 8 900, to je rozdiel takmer o 800 korún. Čiže páni živnostníci, ktorí budú platiť minimálne odvody, tak z tohto dôvodu zaplatia takmer o 300 korún viac. Inými slovami, keby som to chcel zhrnúť, vláda v tomto návrhu zákona im opasok o jednu dierku uvoľňuje, to je to čiastočné zníženie odvodov, ale od nového roka o dve dierky priťahuje. Takže živnostníci minimálne by to mali zvážiť pri účasti na rokovaniach s predstaviteľmi vlády, alebo chodiť tam minimálne s kalkulačkou. Samozrejme by som a bol som pripravený, že budem hovoriť o hospodárskej kríze aj trochu širšie, ale zdá sa mi, že opakovať to kolegom z opozície, o tom my hovoríme na spoločných rokovaniach, v tejto chvíli to nepovažujem za potrebné, a preto prejdem k pozmeňujúcim návrhom, ktoré chcem v tejto chvíli uplatniť. Návrhy KDH, ktoré teraz prednesiem, sú návrhmi, ktoré v čase hospodárskej krízy môžu oveľa, oveľa účinnejšie pomôcť tým, ktorí sú hospodárskou krízou postihnutí alebo ňou ešte len budú postihnutí. Tieto návrhy sa týkajú rodín s deťmi, rodičov, ktorí chodia do práce, ešte prácu majú, ako by sme im mohli pomôcť zmenšiť to bremeno, ktoré je na ich bedrách. Rovnako navrhujeme pomôcť tým, ktorí o prácu prídu. Navrhujeme pomoc, ktorí už o prácu prišli, nezamestnaným. Navrhujeme znížiť odvody všetkým živnostníkom, ale aj všetkým zamestnávateľom, aj tým, ktorí teda zamestnávajú. To z toho dôvodu, že to je návrh, ktorý pomáha všetkým, ktorý prispieva k udržaniu pracovných miest, ale ako som povedal aj v reakcii na pána premiéra, nie za každú cenu, lebo vláda sa o to usiluje za každú cenu, aj keď je to na škodu aj zamestnaných, aj nezamestnaných, keď je to proti zdravému rozumu. To znamená vtedy, keď vláda plytvá, keď vláda vyhadzuje peniaze daňových poplatníkov. Toto v tom našom návrhu nie je. Dovoľte, aby som ich teraz prečítal, a je ich jedenásť. V § 67 ods. 1 sa vypúšťa písmeno c). Druhý. V § 67 aj v odseku 2 sa vypúšťa písmeno c). O týchto dvoch poprosím v návrhu, aby sme pri hlasovaní hlasovali spoločne. Týmto návrhom sledujeme zmenu úpravy podmienok nároku na predčasný starobný dôchodok. Viete, že tie podmienky sú dnes tri, že musí byť ten, kto chce požiadať o predčasný dôchodok, musí byť dva roky pred splnením podmienky veku odchodu do dôchodku, musí jeho vypočítaný dôchodok byť vyšší ako 1,2-násobok životného minima, a teda nemôže to byť skôr ako dva roky pred dovŕšením veku. My navrhujeme vypustiť tú podmienku, ktorá sa viaže na 1,2-násobok životného minima. Na Slovensku je veľa ľudí, ktorí celé roky žili alebo z minimálnej mzdy, alebo na verejnoprospešných prácach, a jednoducho títo ľudia dnes sú pred dôchodkovým vekom a práve aj by šli na dôchodok, aby im suma, ktorú by im vyrátali, na vidieku, ak sa oni sami o seba starajú, vo svojej záhrade si niečo dorobia, aj by mohli. Ale práve preto, že neplnia tú podmienku, že výška toho vypočítaného dôchodku je taká, akú predpisuje zákon, tak vlastne nemajú nárok. Ďalší pozmeňujúci návrh sa týka § 104, v odseku 1 sa slová „štyroch rokoch“ nahrádzajú slovami „troch rokoch“ a slová „najmenej tri roky“ nahrádzajú slovami „najmenej dva roky“. A ďalej v § 104 ods. 2 sa slová „štyroch rokoch“ nahrádzajú slovami „troch rokoch“. Takisto o bodoch 3 a 4 poprosím hlasovať spoločne. Tu navrhujeme zmiernenie podmienky vzniku nároku na dávku v nezamestnanosti úpravou dĺžky obdobia poistenia v nezamestnanosti z najmenej troch rokov v posledných štyroch rokoch na dva roky v posledných troch rokoch. Ďalší pozmeňujúci návrh do § 105 ods. 1, tento znie: „Poistencovi, ktorý splnil podmienky nároku na dávku v nezamestnanosti, nárok na dávku v nezamestnanosti vzniká odo dňa zaradenia do evidencie uchádzačov o zamestnanie a zaniká uplynutím podporného obdobia v nezamestnanosti, ktoré je pre poistencov do 55 rokov veku uplynutím 10 mesiacov, pre poistencov od 55 rokov veku uplynutím 12 mesiacov. Do podporného obdobia v nezamestnanosti sa nezapočítava obdobie, počas ktorého poistenec nemá nárok na výplatu dávky v nezamestnanosti z dôvodu uvedeného v § 106.“ Tento pozmeňujúci návrh je istým zmäkčením terajších podmienok nároku na podporu v nezamestnanosti. Ale chcem upozorniť, že tento pozmeňujúci návrh súvisí s naším návrhom, ktorý predkladáme do Národnej rady, novely Zákonníka práce, v ktorom sprísňujeme podmienky pre zamestnaných ľudí a znižujeme mzdové, resp. náklady na prácu pre zamestnávateľov. A toto je istá kompenzácia vo vzťahu k tým, ktorí prídu o prácu. Samozrejme, tak ako vláda navrhuje mnohé zo svojich opatrení ako dočasné, aj toto opatrenie chápeme ako dočasné opatrenie v situácii v čase hospodárskej krízy. Ďalší pozmeňujúci návrh k § 108 ods. 1 znie: „Výška dávky v nezamestnanosti a) 60 % denného vymeriavacieho základu počas prvých troch mesiacov podporného obdobia v nezamestnanosti, b) 50 % denného vymeriavacieho základu do ukončenia trvania podporného obdobia v nezamestnanosti.“ Ďalší pozmeňujúci návrh. V § 108 ods. 2 druhá veta znie: „Rozhodujúce obdobie na zistenie denného vymeriavacieho základu poistenca uvedeného v § 104 je obdobie dvoch rokov predchádzajúcich dňu, v ktorom vznikol nárok na dávku v nezamestnanosti.“ A bod 8, teda 8. pozmeňujúci návrh k § 108 ods. 3, tento znie: „(3) Ak v rozhodujúcom období podľa odseku 2 nie sú 2 roky, za ktoré možno zistiť denný vymeriavací základ na určenie sumy dávky v nezamestnanosti poistenca uvedeného v § 104, denný vymeriavací základ sa zistí z tohto kratšieho obdobia.“ O pozmeňujúcich návrhoch uvedených ako bod 6, 7, 8 rovnako poprosím, aby sa hlasovalo spoločne. Ďalší pozmeňujúci návrh je k § 131, v ktorom sa dopĺňa nový odsek 3, tento znie: „(3) Sadzba poistného na starobné poistenie podľa odseku 1 písm. a), c) a d) a odseku 2 písm. a), c) a d) sa znižuje za každé nezaopatrené dieťa poistenca o jeden percentuálny bod. V prípade, že nie je možné znížiť poistné na starobné poistenie poistenca, znižuje sa sadzba poistného zamestnávateľa podľa odseku 1 písm. b) a odseku 2 písm. b).“ Tento návrh znamená zníženie poistných odvodov zamestnaným rodičom. Zamestnaným rodičom, ktorí zároveň majú nezaopatrené deti a ich deti sú budúci klienti priebežného, minimálne priebežného dôchodkového piliera. To sú tí, ktorí budú raz prispievať na vaše, naše dôchodky. A touto úpravou navrhujeme, aby v čase, keď sa rodičia, keď sú zamestnaní, keď sa starajú o nezaopatrené deti, aby mali nižšie odvody v závislosti od počtu vyživovaných detí. Ďalší pozmeňujúci návrh je k § 137, v písmenách a), b) a c) sa slová „4,75 %“ nahrádzajú slovami „0,25 %“. Toto je návrh na výrazné zníženie poistných odvodov, ale nielen živnostníkom, ale aj zamestnancom tak, aby to pomohlo na trhu práce, aby to znížilo cenu práce, a vytvorí sa tým priestor nielen na udržanie terajších pracovných miest, ale je možné počítať, že z tohto prijatia takéhoto opatrenia mnohí zamestnávatelia vytvoria aj nové pracovné miesta. To je zníženie poistných odvodov zamestnávateľom. Posledný môj pozmeňujúci návrh. Za § 293bf sa vkladá nový § 293bg, ktorý znie: „Ak nárok na dávku v nezamestnanosti vznikol pred 1. májom 2009, podmienky nároku na dávku v nezamestnanosti sa posudzujú a jej výška sa určuje aj po 30. apríli 2009 podľa zákona účinného pred 1. májom 2009.“ Ďakujem za vašu pozornosť.